SIRI เข้าซื้อหุ้น “แอพพี คอร์ปอเรชั่น” ลุยประยุกต์ใช้เทคโนโลยีพัฒนาธุรกิจอสังหาฯ
SIRI เข้าซื้อหุ้นบริษัทซอฟแวร์ด้านอสังหาฯ “แอพพี คอร์ปอเรชั่น” ลุยประยุกต์ใช้เทคโนโลยีพัฒนาธุรกิจ
7 ก.ย. 2561

บริษัท แสนสิริ จำกัด (มหาชน) หรือ SIRI ระบุว่า บริษัท สิริ เวนเจอร์ส จำกัด ซึ่งเป็นบริษัทย่อยของบริษัท ได้เข้าลงทุนในบริษัท แอพพี คอร์ปอเรชั่น (ประเทศไทย) จำกัด (APPY) เมื่อวันที่ 6 ก.ย.ที่ผ่านมา โดยเป็นการเข้าลงทุนด้วยการเข้าซื้อหุ้นสามัญเพิ่มทุนของ APPY เป็นจำนวน 75,000 หุ้น หรือคิดเป็นร้อยละ 25 ของทุนชำระแล้วของ APPY โดยมีมูลค่าเงินลงทุน 10 ล้านบาท
ทั้งนี้ APPY เป็นผู้พัฒนา platform สำหรับธุรกิจอสังหาริมทรัพย์ ได้แก่ การพัฒนาซอฟแวร์ Home Automation และ Home Service Application ซึ่งสามารถอำนวยความสะดวกสบายแก่ผู้อยู่อาศัย (User) ด้วยการใช้งานฟังก์ชั่นต่างๆ ผ่าน Application เช่นการจอง facility ต่างๆ รวมทั้งการเชื่อมต่อบริการต่างๆ จากภายนอก และการเชื่อมต่อกับอุปการณ์ IoT (Internet of Things) เพื่อเข้ากับที่พักอาศัย เป็นต้น
สำหรับประโยชน์ที่จะได้รับเพื่อเป็นการเพิ่มสัดส่วนรายได้จากธุรกิจที่สร้างรายได้ประจำได้อย่างสม่ำเสมอ และผลักดันให้ แสนสิริ เป็นผู้นำด้านการพัฒนาอสังหาริมทรัพย์ระดับภูมิภาคอาเซียน
ขณะที่เป็นการนำเทคโนโลยีมาประยุกต์ใช้กับธุรกิจพัฒนาอสังหาริมทรัพย์ เพื่อเพิ่มขีดความสามารถในการแข่งขันและตอบสนองไลฟ์สไตล์ที่เปลี่ยนแปลงไปของผู้บริโภค